Micha nantutin Israer shuar Jerusaréṉnum namperan najanainiawai.
Nu nampernumsha Yusa Uunt Je̱e̱ atak je̱a̱mman enentáimtuiniawai.
Jesussha Yusa Uunt Je̱e̱ Saramúṉka á̱a̱ri̱ya nui̱ wekasamiayi.
Israer shuarsha Nin téntakar chicharainiak “¿Ame nekas Krístukaitiam?
Ju̱ chichamaik etserkata.
¿Urukamtia nekas paant tátsum?”
tiármiayi.
Tutai Jesus chichaak “Yaunchu tiniu ai̱ṉ enentáimturachmarme.
Winia Apar akupkámun takaajna nu ti paant awajtawai.
Tura átumka winia murikruchu asarum enentáimturtsurme.
Wisha winia murikrun untsúam anturtuiniak nemartuiniawai.
Wisha wínianak mash nékajai.
Tura yamaram iwiaakman tuke jákashtinian súajai.
Nu asamtai jákachartatui tura Wi wáinmancha ¿yaki jurutkit?
Winia Aparka murikiun surusuiti.
Nisha ashí naṉkaamas kakaram asamtai ¿yaki Ni uwejé̱ya̱n atankit?
Wikia winia Aparja̱i̱ aya chikichkitji” tímiayi Jesus.
Tutai Israer shuarsha atak kayan achikiar tukutaj tiármiayi.
Jesussha chichaak “Winia Aparu kakarmari̱ji̱a̱i̱ ti untsurí péṉkera nuna takasuitjiai.
¿Túja̱i̱mpia mantuattarum?”
Israer shuarsha Nin chicharainiak “Péṉker tura asakmin mátaj tátsuji antsu Yus yajauch chicharkumin túrattaji.
Ámeka shuáraitiatam Yusa nuke enentáimtumame” tiármiayi.
Nuyá̱ Jesussha chichaak “Atumí akupeamuri̱i̱n Yus timia nu áarmaiti ‘Átum yúsaitrume’ tawai.
Kame Yus Papinium aarma nu tuke nekaschakait.
Tuma asamtai ni chichame̱n antukarun Yuska ‘yúsaitrume’ takui̱ nuikia ti nekaschakait.
Nisha yúsaitkiuiṉkia nuikia Yus Apa anaikia ju̱ nuṉkanam akupkámu asan ti nekas Yúschakaitiaj.
Núja̱i̱ṉkia wi ‘Yusa Uchirí̱ntjiai’ takui̱ ¿itiurak ‘Yusan yajauch chicharui’ túrutrum?
Winia Apar túramu túrachkuiṉkia enentáimtursairap.
Tura nekas túrakuiṉkia enentáimtursatarum.
Tura Winia nakitrakrumsha nuikia wi túramu enentáimtustarum.
Núja̱i̱ṉkia winia Apar Winin pujamu ashí nekaattarme.
Núnisnak Wisha Niin pujajai.
Iisha chikichkitji.”
Tutai ataksha sepunam eṉkeatai tiármiayi.
Túrasha Jesus uwempramiayi.
Nuyá̱ Jesus Jurtannum amain we yaunchu Juaṉ imiakrattainium pujusmiayi.
Ti untsurí shuar iyuwar chichainiak “Nekas Juaṉka aentsti tujintiamun túrachiat ashí Jesusnan timia nu nekasaiti” tu tiármiayi.
Nui̱sha untsurí Jesusan enentáimtusarmiayi.